ועדת הכספים, כנסת 18, פרוטוקול מספר 4, 2009-03-16 12:20

ראובן ריבלין: אני מבקש לפתוח את הישיבה.

ראובן ריבלין: שני נושאים אשר העמדנו היום לסדר היום יידחו.

ראובן ריבלין: את הנושא הראשון, בדבר אישור החלטת ועדת השרים לענייני חברה וכלכלה בנושאים: 1) הגדלת הון המניות הרשום של החברה לחקר ימים ואגמים לישראל בע"מ והשקעת הממשלה בחברה 2) השקעה בחברת המכון הגיאופיסי בישראל, חברה מוגבלת בערבות – נאשר בהמשך היום.

ראובן ריבלין: אחרי השקעת כל-כך הרבה זמן ומאמצים של חברי ועדת הכספים, שגם לי היה הכבוד להיות שותף בהם, נאשר בהמשך הישיבה את נושא התשתיות.

ראובן ריבלין: לפי דעתי אין צורך לדחות את ההחלטה.

ראובן ריבלין: דברים טובים לא דוחים.

ראובן ריבלין: בזה נדון אחרי הדיון בבקשת מבקר המדינה.

ראובן ריבלין: הנושא השני שעל סדר היום, שעוסק בהחלטת משכורת נושאי משרה שיפוטית (תיקון), התשס"ט-2009 והחלטת גמלאות לנושאי משרה ברשויות השלטון (נושאי משרה שיפוטית ושאריהם) (תיקון), התשס"ט-2009, הדיון בו יידחה לשבוע הבא על-פי בקשת חבר הכנסת ליצמן.

ראובן ריבלין: רבותי חברי הכנסת, על סדר היום כעת מינוי מנהל כללי למשרד מבקר המדינה בהתאם להוראות סעיף 12 וסעיף 41(3) לחוק שירות המדינה (מינויים), התשי"ט-1959.

ראובן ריבלין: מבקש מבקר המדינה להביא בפנינו לאישור ועדת הכספים את מינויו של מר אברהם בלשניקוב לתפקיד המנהל הכללי של משרד מבקר המדינה.

ראובן ריבלין: בקשה זאת הופנתה אליי בזמן מתאים והעלינו את הנושא על סדר היום.

ראובן ריבלין: אני מבקש לומר לחברי הכנסת, בהתאם להערה שקיבלתי מן היועצת המשפטית הנכבדה, שאנו נמצאים כאן למעשה בנושא ביקורת המדינה כנציב שירות המדינה, שהוא תפקיד שמחייב אותנו בדברים שאנו מחויבים על-פי סדר בנהלים שאנו לא יכולים כמחוקקים להתעלם מהם.

ראובן ריבלין: לכן נושאים כמו ועדת האיתורים ודברים מעין אלה יידונו על-ידינו בעתיד לבוא.

ראובן ריבלין: נשמע כעת את בקשתו של מבקר המדינה ולאחר מכן נשקול כיצד להצביע והאם לאשר את בקשתו.

ראובן ריבלין: כבוד המבקר, בבקשה.

ראובן ריבלין: היועצת המשפטית מוזמנת להעיר הערות אם תראה זאת לנחוץ.

מבקר המדינה מיכה לינדנשטראוס: אני מבקש להביא להצבעה את מינויו של מנכ"ל משרד מבקר המדינה ולאשר את המינוי.

מבקר המדינה מיכה לינדנשטראוס: זאת, כאמור, כפי שכתבתי במכתבי, על-פי סעיף 12 וסעיף 41(3) לחוק שירות המדינה (מינויים), התשי"ט-1959, על-פיהם מתבקש אישור של ועדת הכספים למינוי.

מבקר המדינה מיכה לינדנשטראוס: אני מבקש מכם לאשר את המינוי, ומביא יחד עם זה לידיעת הכנסת כי במשרדנו נבדקה תלונה הנוגעת בחלקה לתקופת כהונתו של מר בלשניקוב בכנסת.

מבקר המדינה מיכה לינדנשטראוס: התלונה נבדקה ועל פני הדברים לא העלתה דבר.

מבקר המדינה מיכה לינדנשטראוס: לכן, אדוני היושב-ראש וחברי הכנסת, אני מבקש מכם לאשר את המינוי.

ראובן ריבלין: תודה למבקר המדינה.

ראובן ריבלין: לפנינו עומדת בקשה של מבקר המדינה, אשר העיר בפנינו שנתקבלה תלונה בעניינו של מר בלשניקוב וכי לא נמצא בה דבר של ממש בשלב זה שבו אנו מתבקשים לאשר את המינוי.

ראובן ריבלין: אני מבקש לפתוח את הנושא לדיון.

יעקב ליצמן: אדוני, ברשותך, אני מבקש באופן חריג שקודם כל נצביע ואחר-כך יימשך הדיון כי אנו צריכים ללכת.

יעקב ליצמן: אני מבקש להתנצל.

אחמד טיבי: זה לא נאות.

ראובן ריבלין: הואיל ואני רוצה שהמינוי יאושר וגם לא יוכל לבוא מישהו ולומר: הרף לך כי לא פעלת נכון, לכן קודם כל נדבר ואחר-כך נצביע.

ראובן ריבלין: נאמר הרי: סוף מעשה במחשבה תחילה.

ראובן ריבלין: "נעשה ונשמע" – זה רק במעמד הר סיני.

משה גפני: אם אפשר רק לבקש מן החברים לקצר בדבריהם כי עלינו ללכת.

ראובן ריבלין: אני יכול להבטיח לחברי הכנסת הרב גפני והרב ליצמן שאני מכיר את הנושאים ונותנים.

ראובן ריבלין: הם לא יתחילו את המשא ומתן בלעדיכם ...

יעקב ליצמן: גם בלי זה תהיה ממשלה.

אמנון כהן: יש לי שאלה טכנית.

אמנון כהן: איך נבחר מנכ"ל משרד מבקר המדינה?

אמנון כהן: האם הוא נבחר מתוך כמה מועמדים?

אמנון כהן: איך התנהל התהליך?

מבקר המדינה מיכה לינדנשטראוס: המינוי הזה הוא של מבקר המדינה, מה שקרוי משרת אמון שהמבקר פועל על-פיה.

מבקר המדינה מיכה לינדנשטראוס: היוצא דופן הוא בכך שמבקר המדינה צריך להביא את זה לאישור ועדת הכספים, שכפי שהיושב-ראש הזכיר, פועלת בעניין הזה בצורה שהחוק מחייב.

יעקב ליצמן: בעצם למה נוהגים כך?

ראובן ריבלין: כי עצמאות מבקר המדינה חייבת להישמר ולכן הוא כפוף גם בתקציבו וגם במינויים רק לכנסת ישראל.

ראובן ריבלין: בעוד יושב-ראש הכנסת הוא נציב שירות המדינה לגבי עובדי הכנסת, אנו ועדת הכספים משמשים כנציב שירות המדינה לנושא מבקר המדינה.

שי חרמש: אדוני היושב-ראש, האם לדעתך היושב-ראש הבא של הכנסת ישמר את המשרה של מנכ"ל הכנסת או יפעל לכיוון סגירת המשרה?

ראובן ריבלין: למדתי בשנות חלדי שכל דבר טוב בעתו.

ראובן ריבלין: אני בטוח שאם יהיה יושב-ראש הכנסת ולא יושבת-ראש הכנסת, הוא יענה בדיוק כפי שיושבת-ראש הכנסת היתה עונה על השאלה ששאלת.

ראובן ריבלין: עד לרגע זה נרשמו חברי הכנסת אחמד טיבי, אמנון כהן ויואל חסון.

ראובן ריבלין: אם מישהו רוצה לדבר, יאמר.

ראובן ריבלין: אני סוגר את רשימת הדוברים.

ראובן ריבלין: בבקשה חבר הכנסת טיבי.

אחמד טיבי: תודה אדוני.

אחמד טיבי: אדוני היושב-ראש, כבוד השופט, צר לי שמר אבי בלשניקוב עוזב את הכנסת.

אחמד טיבי: אני סבור שזה רווח נטו של משרד מבקר המדינה.

אחמד טיבי: אני מכיר את מר אבי בלשניקוב בצורה צמודה וקרובה מזה שנים רבות בעבודתו במשרד לאיכות הסביבה, במשרד התקשורת וגם כאן בכנסת.

אחמד טיבי: מדובר בפקיד מדינה (civil servant) מן הדרגה הגבוהה ביותר, אדם בעל חוש הוגנוּת ומקצועיוּת שהוכחו במשך השנים בעת עבודתו גם בכנסת וגם במשרדי הממשלה השונים.

אחמד טיבי: כבוד השופט קיבל החלטה טובה מבחינתו ומבחינת משרד מבקר המדינה.

אחמד טיבי: אני מבקש להוסיף כיושב-ראש ועדת החקירה הפרלמנטרית לקליטת עובדים ערביים בשירות הציבורי, שלאחרונה יש נטייה בכנסת לגלות הבנה לצורך לקלוט עובדים ערביים.

אחמד טיבי: אמנם לא כפי שאני רוצה, אני רוצה תמיד יותר, אבל זה הכיוון.

אחמד טיבי: זה היה גם בכנסת השש-עשרה וגם בכנסת השבע-עשרה.

ראובן ריבלין: אני בחרתי רק אנשים טובים.

אחמד טיבי: אגב, לפי מה שקרוי העדפה מתקנת, כאשר יש אנשים טובים בעלי נתונים דומים, יהודי וערבי, הוראות החוק קובעות שצריך לקלוט את נציג הקבוצה המופלית לרעה שיש לה תת-הייצוג.

אמנון כהן: ערבים וחרדים.

ראובן ריבלין: אני מודיע שהייתי קולט את מי שקלטתי בעבודה גם אילולא היתה העדפה כזאת.

אחמד טיבי: אני עדיין לא מכיר את הנתונים במשרד מבקר המדינה.

אחמד טיבי: אני יודע על השקפתו השוויונית של כבוד השופט לינדנשטראוס, אבל אני בטוח שהעסקת מר אבי בלשניקוב תוסיף לאלמנט הזה יתר מוחשיות.

אחמד טיבי: אני מאחל למר אבי בלשניקוב הצלחה רבה בתפקיד.

אחמד טיבי: אני בטוח שהוא יוסיף עניין ומקצועיות לתפקיד הבא שהוא נכנס אליו.

אחמד טיבי: בהצלחה.

קריאה: מדוע מר בלשניקוב לא נמצא כאן כעת?

ראובן ריבלין: כתוב: מזכים אדם שלא בפניו.

ראובן ריבלין: אין לו חובת התייצבות.

ראובן ריבלין: אבל הוא נמצא כאן ונוכל לברך אותו אחרי כן, אם נרצה.

אמנון כהן: תודה, אדוני היושב-ראש.

אמנון כהן: אני נמצא בבית הזה כעשור.

אמנון כהן: אני רוצה לברך את יושבת-ראש הכנסת קודמתך, חברת הכנסת דליה איציק, שהשכילה לראשונה להכניס לבית הזה מין אבא.

אמנון כהן: אבא פר אקסלנס.

אמנון כהן: בכנסת השבע-עשרה לראשונה התפקיד התחלק בין מזכיר כנסת ובין מנכ"ל הכנסת.

אמנון כהן: קודמו בתפקיד, שהיה אחראי גם על מזכירות הכנסת, עשה עבודה מצוינת אבל הוטל עליו עומס רב בהרבה מאוד תחומים: גם לנהל את כל הבית הזה, כולל כל דברי החקיקה וכל העבודה של מליאת הכנסת.

אמנון כהן: לדעתי תפקיד המנכ"ל התבקש ואני מודה ליושבת-ראש הכנסת, חברת הכנסת דליה איציק, שמינתה את מר אבי בלשניקוב.

אמנון כהן: הוא אדם בעל אישיות מיוחדת.

אמנון כהן: בשבתי על כיסא יושב-ראש ועדת הכלכלה כאשר מר בלשניקוב היה מנכ"ל משרד התקשורת, עבדנו בשיתוף פעולה וקידמנו המון דברים משותפים לטובת אזרחי מדינת ישראל.

אמנון כהן: ראיתי למולי באמת איש הגון, ישר, שמילתו בפיו.

אמנון כהן: כאשר הוא אומר – הוא מקיים.

אמנון כהן: שמחתי מאוד על כך שמינו אותו להיות אבא של הבית הזה.

אמנון כהן: אדוני היושב-ראש, אני מאחל לך שכבודו ייבחר להיות יושב-ראש הכנסת ויבחר אבא לבית הזה.

אמנון כהן: מר בלשניקוב באמת ראה את התכלית לשרת את חברי הכנסת, לתת בידם את הכלים, להדריך את העוזרים הפרלמנטריים, לתפוס כאן הנהגה.

אמנון כהן: לפעמים אנו כחברי הכנסת מרגישים נחותים לעומת הפקידים במקום הזה.

אמנון כהן: לפעמים כאשר חבר הכנסת מבקש דבר מה הפקיד מרגיש כבר כרמטכ"ל ולא נותן לו את חפצו.

אמנון כהן: מר בלשניקוב קבע בתקופתו שכל הבית הזה נועד לשרת את חברי הכנסת, לתת בידם את הכלים כדי שנוכל למלא את השליחות שלנו על הצד הטוב ביותר.

ראובן ריבלין: לשרת את חברי הכנסת בשליחותם.

אמנון כהן: נכון, כי אנו בעצמנו משרתי ציבור.

אמנון כהן: אני מבקש לציין לשבח את עבודתו של מר אבי בלשניקוב.

אמנון כהן: אני מכיר את רגישותו כלפי העובדים כאן, כל אחד ואחת.

אמנון כהן: בכל מה שניתן היה לעזור, עזר.

אמנון כהן: אני מברך את מבקר המדינה.

אמנון כהן: אני אומר לך באחריות שאתה זוכה באיש יקר, טוב ומשכיל.

אמנון כהן: הוא יודע לבצע את העבודה על הצד הטוב ביותר.

אמנון כהן: מצד אחד, צר לי שהוא עוזב את הבית הזה, אבל מן הצד השני, הייתי גם יושב-ראש הוועדה לענייני ביקורת המדינה ואני מכיר את העבודה של משרד מבקר המדינה.

אמנון כהן: אני סבור, אדוני מבקר המדינה, שאתה מתברך במנכ"ל טוב.

אמנון כהן: השיקול שלך נכון ונבון.

אמנון כהן: אני מאחל הצלחה לך, אדוני מבקר המדינה, בתפקידך.

אמנון כהן: אני בטוח שעם איש כמו מר אבי בלשניקוב תצליח ביתר-שאת בכל מעשיך למען תיקון הליקויים בממשל, בחברות ממשלתיות, בכל מה שאתה עוסק, ואתה עושה עבודה מצוינת.

אמנון כהן: אני רוצה לציין לשבח את עבודתך.

אמנון כהן: אני סבור שמשרדך זוכה באיש חשוב.

אמנון כהן: תעשו את העבודה על הצד הטוב ביותר לטובת עם ישראל.

אמנון כהן: תודה רבה.

ראובן ריבלין: תודה רבה לחבר הכנסת אמנון כהן.

ראובן ריבלין: אני מבקש להודיע לחברי הכנסת שבהעדפה המתקנת לא יכולתי לסרב לשתי חברות כנסת, אחרת היו אומרים לי שאני מפלה.

ראובן ריבלין: אז הנה נוספו עוד שתי חברות.

ראובן ריבלין: רשות הדיבור לחבר הכנסת יואל חסון ואחריו לחברת הכנסת שלי יחימוביץ ולחברת הכנסת רונית תירוש.

יואל חסון: תודה, אדוני היושב-ראש.

יואל חסון: קודם כול אני מבקש לברך את מר אבי בלשניקוב על תפקידו החדש.

יואל חסון: אני מקווה שהמינוי יאושר עכשיו.

יואל חסון: אני כמובן אתמוך בזה.

יואל חסון: הכרתי את מר אבי בלשניקוב בשלוש השנים האחרונות בכנסת.

יואל חסון: אני מכיר את הכנסת עוד הרבה לפני שהייתי חבר הכנסת.

יואל חסון: אני חושב שתפקיד מנכ"ל הכנסת הוא תפקיד חשוב.

יואל חסון: זאת פוזיציה שהיתה חסרה וטוב שהיא קיימת.

יואל חסון: אני מקווה שהיא תמשיך להיות.

יואל חסון: היה באמת מי שינהל וייקח אחריות על ניהול הבניין, ולא כפי שהיה בעבר כאשר נפל עומס רב מאוד על מזכיר הכנסת.

יואל חסון: מר אבי בלשניקוב הוכיח יכולת ניהול גבוהה מאוד ויעילות גבוהה מאוד.

יואל חסון: לכן, אדוני מבקר המדינה, אני סבור שאתה מקבל אדם מקצועי מאוד ויעיל מאוד.

יואל חסון: כמי שמסתמן כנראה להיות חלק מן האופוזיציה הבאה, אדוני המבקר, אני חייב לומר לך שאני מקווה שאתה וגם כמובן המנכ"ל תהיו יעילים.

יואל חסון: אני בטוח שעם מנכ"ל כל-כך יעיל גם הביקורת תהיה יעילה.

יואל חסון: אני מאחל לך בהצלחה, אדוני מבקר המדינה, ומאחל הצלחה גם למר אבי בלשניקוב.

ראובן ריבלין: תודה רבה לחבר הכנסת יואל חסון, יושב-ראש הקואליציה.

ראובן ריבלין: רשות הדיבור לחברת הכנסת שלי יחימוביץ, בבקשה.

שלי יחימוביץ': לפני שאדבר על מר בלשניקוב, אדוני מבקר המדינה, תמיד טוב לראות אותך כאן.

שלי יחימוביץ': אנחנו לפני קדנציה חדשה של הכנסת.

שלי יחימוביץ': בקדנציה הקודמת עשית עבודה אמיצה ומופלאה.

שלי יחימוביץ': דברים שבגינם הוטחה נגדך ביקורת בלתי מוצדקת בעליל התברר שהיו דברים מוצדקים ובעלי משקל רב שהתגלגלו לכדי עובדות מכריעות בציבוריות הישראלית.

שלי יחימוביץ': אני מאחלת לך שתמשיך בעבודתך המצוינת, ואנחנו נוסיף לתת לך גיבוי כמובן.

שלי יחימוביץ': במסגרת הפינה "חברים מספרים על בלשניקוב", אני רוצה לספר שבשבוע הראשון שלי כחברת הכנסת גיליתי שהאישה שמנקה את חדרי מועסקת באמצעות קבלן כבר 12 שנים.

שלי יחימוביץ': 4 קבלנים חרשו על ראשה השחוח והשכר שלה היה 1,300 שקלים בחודש.

שלי יחימוביץ': זאת אישה בגילי, אמא ל-4 ילדים.

שלי יחימוביץ': הבטחתי לה שאעשה כמיטב יכולתי כדי שתעבור להיות עובדת קבועה של הכנסת.

שלי יחימוביץ': פניתי למר אבי בלשניקוב, שגילה שהוא לא יכול לקבל עובדת אחת ולהפוך אותה לעובדת קבועה של הכנסת.

שלי יחימוביץ': לפיכך הפך 7 עובדות קבלן לעובדות קבועות של הכנסת.

שלי יחימוביץ': הוא עשה את זה בכל ההליכים הבירוקרטיים הנדרשים ובאמת שיפר ללא הכר את מצבן של שבע נשים קשות-יום במיוחד.

שלי יחימוביץ': אני חושבת שמאפיינים אותו באמת יחסי עבודה מצוינים ודאגה לעובדים עניים כעובדים ממעמד הביניים.

שלי יחימוביץ': זה בהחלט ראוי לציון ומכובד מאוד.

שלי יחימוביץ': מעבר לעובדה שהוא כמובן איש מוכשר מאוד, פוטנטי ויעיל ביותר.

שלי יחימוביץ': אני בהחלט מפרגנת, אך גם מקנאה מעט בכל מי שמקבל אותו כמנכ"ל משרדו.

שלי יחימוביץ': אני בטוחה שהוא יעשה עבודה מצוינת.

ראובן ריבלין: תודה לחברת הכנסת יחימוביץ.

ראובן ריבלין: אני בטוח שזה נעשה לעילה ולעילה מבלי לפגוע בתקן של שיא כוח אדם ומתוך שמירה והקפדה על כל הנהלים.

שלי יחימוביץ': ברור.

רונית תירוש: אדוני היושב-ראש, אני מודה לך על האפשרות לומר דברים בשבחו של המנכ"ל המיועד.

רונית תירוש: יש לו שתי תכונות חשובות מאוד בעיניי שמהותיות לתפקיד שהוא הולך לבצע – ואני מכירה אותו גם מתקופת המנכ"לות של שנינו.

רונית תירוש: הוא ניחן ביחסי אנוש מצוינים.

רונית תירוש: למבקר המדינה יש מוטת שליטה רחבה מאוד עם הרבה מאוד עובדים הפזורים ברחבי הארץ.

רונית תירוש: מנכ"ל עם יחסי אנוש כאלה יכול בהחלט לנהל את העובדים בנושאים הרגישים בשום שכל.

רונית תירוש: הדבר הנוסף שמאפיין אותו, הוא אדם דיסקרטי מאוד.

רונית תירוש: משרד מבקר המדינה הוא משרד מאוד-מאוד רגיש שמטפל בהרבה מאוד תלונות, שחלקן נכונות וחלקן לא נכונות, ואפשר בהינף קולמוס ובהינף יד לחרוץ גורלות.

ראובן ריבלין: ובהינף לשון.

רונית תירוש: אדם דיסקרטי כמוהו, היודע לשמור סוד – והוא אדם מאוד-מאוד נאמן וזאת תכונה טובה נוספת שלו – אדוני מבקר המדינה, אתה מתברך בעובד מצוין.

רונית תירוש: יישר כוח על הבחירה.

רונית תירוש: בהצלחה.

ראובן ריבלין: נדמה לי שמכל המילים החשובה ביותר היא ההצבעה.

משה גפני: אם היה לנו זמן היינו גם כן מספרים על נפלאותיו של מר אבי בלשניקוב, אבל אין לנו זמן.

משה גפני: אנחנו מצטרפים לכל מה שנאמר כאן.

ראובן ריבלין: חבר הכנסת גפני, אני אומר לך מניסיוני, וניסיוני רב, כמעט כמו שלך, כאשר אני עומד לבחירה אני מבקש שכבר יצביעו.

שי חרמש: אילו היה ניתן לצרף שני דוברים הייתי מכביר מילים בעניין הזה.

נורית אלשטיין: המנכ"ל ביקש לסיים את תפקידו בכנסת.

ראובן ריבלין: ומה יהיה בתקופת החפיפה?

ראובן ריבלין: האם זה מוסדר?

ראובן ריבלין: הרי אף אחד לא ירצה לשים מכשול בפני הכנסת.

אחמד טיבי: אני יכול להציע, אדוני, שמר מוחמד שמיה יהיה מנכ"ל זמני.

שלי יחימוביץ': רעיון מעולה.

יואל חסון: אני בעד.

נורית אלשטיין: יש לכך סמכות על-פי חוק.

יואל חסון: אני מציע להעלות את זה להצבעה עכשיו.

שלי יחימוביץ': אפשר להצביע על זה עכשיו.

שלי יחימוביץ': יהיה על כך קונצנזוס מקיר אל קיר.

אחמד טיבי: אני מחכה לראות את המתנגד הראשון.

אחמד טיבי: לא יהיה כזה.

ראובן ריבלין: חבר הכנסת טיבי, הואיל ואני לא יכול להזמין את כל חברי הכנסת הנוגעים בדבר לדון בנושא חדש שהועלה על-ידך כעת, אם אתה רוצה תעלה את זה על סדר היום בישיבה הבאה ונדון בעניין הזה.

אחמד טיבי: אני זורק את הכדור אל מגרשך, אדוני.

ראובן ריבלין: נדמה לי שמי שיכול להציע מנכ"ל זה רק יושב-ראש הכנסת, כלומר חבר הכנסת מיכאל איתן.

אחמד טיבי: אז הכדור במגרשו.

ראובן ריבלין: אני בהחלט חושב שהרעיון שלך מאוד-מאוד ...

אחמד טיבי: מדובר על מנכ"ל זמני.

אחמד טיבי: אל תרגישו מאוימים.

ראובן ריבלין: חברים, אני אוהב גם את חוש ההומור ויודע שכבוד השופט מבקר המדינה גם לו לא זר חוש ההומור, אבל יש רגעים שבהם אנשים יושבים ומחכים.

נורית אלשטיין: צריך לקבוע גם מועד כניסה לתפקיד.

נורית אלשטיין: את זה מבקר המדינה צריך לבקש.

ראובן ריבלין: מתי אתה מבקש שייכנס לתפקידו?

ראובן ריבלין: האם אדוני יואיל לאפשר לו לעבור חפיפה בכנסת?

מבקר המדינה מיכה לינדנשטראוס: כן.

מבקר המדינה מיכה לינדנשטראוס: בכל נושא שתצטרכו הוא יעמוד לרשותכם.

ראובן ריבלין: חפיפה היא דבר חשוב.

ראובן ריבלין: אם כי אין לי כל ספק שיש אנשים רבים שיוכלו - - -

נורית אלשטיין: את זה הוא יכול לעשות גם מתפקידו החדש.

נורית אלשטיין: באופן פורמלי, כדי שזה לא ייחשב כהדחה צריך שהמנכ"ל יבקש לסיים את תפקידו.

נורית אלשטיין: לכן צריך שיירשם שהוא מבקש לסיים את התפקיד.

ראובן ריבלין: אני מבקש שמר בלשניקוב ייכנס לכאן.

ראובן ריבלין: רבותי, תקפידו, גם אם אתם בקיאים יותר מן היועצת המשפטית, בנושאים שהיא מציעה הצעה, כל אשר תאמר לך היועצת המשפטית – תשמע בקולה.

ראובן ריבלין: עליי לשאול את מנכ"ל הכנסת ברגע זה, האם הוא מבקש לסיים את תפקידו לאלתר.

ראובן ריבלין: אדוני מנכ"ל הכנסת, ביקש מבקר המדינה למנות אותך כמנכ"ל משרד מבקר המדינה.

ראובן ריבלין: ברגע זה אתה יושב כאן כמנכ"ל הכנסת.

ראובן ריבלין: האם אתה מבקש – וזאת שאלה פורמלית, לא שאלה אישית – לסיים את תפקידך כמנכ"ל הכנסת ברגע שתיבחר?

אברהם בלשניקוב: בצער רב, כן.

ראובן ריבלין: תודה רבה.

ראובן ריבלין: מנכ"ל הכנסת הודיע לכל חברי הוועדה במליאתה שהוא מבקש להשתחרר מתפקידו כמנכ"ל הכנסת.

ראובן ריבלין: כדי שזה לא יחייב אותך אם חלילה החברים לא יצביעו בעד הבקשה ויעשו לך מארב רציני, מנכ"ל הכנסת מבקש להודיע שכאשר ייבחר הוא מבקש לראות את תפקידו בכנסת כמסתיים.

ראובן ריבלין: מי בעד בקשתו של מבקר המדינה למנות את מר אברהם בלשניקוב לתפקיד המנהל הכללי של משרד מבקר המדינה בהתאם להוראות סעיף 12 וסעיף 41(3) לחוק שירות המדינה (מינויים), התשי"ט-1959?

ראובן ריבלין: נא להצביע.

ראובן ריבלין: מי נגד?

ראובן ריבלין: מי נמנע?

ראובן ריבלין: הצבעה בעד בקשת מבקר המדינה למנות את מר אברהם בלשניקוב לתפקיד המנהל הכללי של משרד מבקר המדינה בהתאם להוראות סעיף 12 וסעיף 41(3) לחוק שירות המדינה (מינויים), התשי"ט-1959 – רוב נגד – אין נמנעים – אין הבקשה נתקבלה.

ראובן ריבלין: אני מודיע שמר אברהם בלשניקוב נתמנה כמנכ"ל משרד מבקר המדינה על-פי החלטה פה אחד של חברי ועדת הכספים.

ראובן ריבלין: תוקף המינוי מרגע זה.

ראובן ריבלין: תודה רבה.